user
Peter Obi


assistant
Peter Gregory Obi (tí wọ́n bí ní ọjọ́ kọkàndínlógún, oṣù Agẹmọ, ọdún 1961) jẹ́ olóṣèlú ọmọ ilẹ̀ Nàìjíríà, òun sì ni Gómínà Ìpínlẹ̀ Anambra láàárin ọdún 2006 sí ọdún 2014. Ó jẹ́ ọmọ ẹgbẹ́ olóṣèlú APGA àti People's Democratic Party(PDP) tẹ́lẹ̀rí. Ó fi ẹgbẹ́ òṣèlú Alábùradà (PDP) ka'lẹ̀ ní oṣù Èbìbí, ọdún 2022 láti darapọ̀ mọ́ ẹgbẹ́ Labour Party(LP). Ní oṣù kan-náà ni ó di olùdíje ipò Ààrẹ Nàìjíríà lábẹ́ ẹgbẹ́ òṣèlú Labour Party ní ìdìbò Ààrẹ l'ọ́dún 2023. A bí Peter Obi sí Onitsha, ó lọ ilé-ìwé sekondiri rẹ̀ ní ilé-ìwé Christ The King College ní Onitsha. Ní ọdún 1980, a gbàá sílé ìwé Yunifásitì ti Nàìjíríà, Nsukka, ó sì gba àmì-ẹ̀yẹ nínú ìmọ philosophy ní ọdún 1984. Ó padà lọ ilé-ìwé oníṣòwò ti Èkó
Peter Obi jẹ́ oníṣòwò ọkùnrin kó tó di pé ó wọ òṣèlú. Obi sọ pé a bí òun sínú ìdílé olùtajà, òun náà sì ń tajà kó tó di pé ó bẹ̀rẹ̀ sí ń ṣiṣẹ́ ní àwọn ilé-iṣẹ́, ó di ipò adarí mú ní àwọn ilé-iṣẹ́ bíi: Next International Nigeria Ltd, Chairman and Director of Guardian Express Mortgage Bank Ltd, Guardian Express Bank Plc, Future View Securities Ltd, Paymaster Nigeria Ltd, Chams Nigeria Ltd, Data Corp Ltd and Card Centre Ltd., òun ni ẹni tó kéré jù nínú àwọn tó ti jẹ́ alága ilé ìfowópamọ́ Fidelity rí. Ní ọdún 2003, Obi díje fún ipò Gómínà ìpínlẹ̀ Anambra ṣùgbọ́n ó fìdírẹmi fún alátakò rẹ̀, Chris Ngige, ẹni tí o jẹ́ olùdíje lábẹ́ ẹgbẹ́ òṣèlú People's Democratic Party(PDP), Obi gbé ọ̀rọ̀ náà lọ ilé-ẹjọ́ Kòtẹ́milọ́rùn (Court of appeal), níbi tí wọ́n ti rojọ́ ọ̀rọ̀ náà fún ọdún mẹ́ta kó tó di pé wọ́n yọ Chris Ngige nípò láti gbé Obi wọlé ní oṣù Ẹrẹ́nà, ọdún 2006. Ní oṣù Belú, ọdún 2006, àwọn ọmọ ẹgbẹ́ ìgbìmọ̀ aṣòfin ti ìpínlẹ̀ Anambra yọ Obi nípò gómínà, wọ́n sì fi igbá kejì rẹ̀, Virginia Etiaba sípò Gómínà, èyí mú kí Virginia jẹ́ Gómínà obìnrin àkọ́kọ́ ní orílẹ̀-èdè Nàìjíríà. Ilé-ẹjọ́ Kòtẹ́milọ́rùn (Court of Appeal) tún dá Peter Obi padà sípò Gómínà, Virginia dá agbára padà fún Peter Obi lẹ́yìn ìdájọ́ ilé ẹjọ́. Ní oṣù Èbìbí, ọdún 2007, Peter Obi tún fi ipò Gómínà s'ílẹ̀ lẹ́yìn tí Andy Uba wọlé gẹ́gẹ́bí Gómínà ìpínlẹ̀ Anambra, ó torí ọ̀rọ̀ yìí lọ ilé-ẹjọ́ lẹ́ẹ̀kansi, ó ní sáà ìjọba rẹ̀ tó yẹ kó bẹ̀rẹ̀ ní ọdún 2003 kí ó sì parí ní ọdún 2007 bẹ̀rẹ̀ ní ọdún 2006, nítorí náà, kí ilé-ẹjọ́ jẹ́ kí sáà ìjọba rẹ̀ di ọdún 2010 (kí ó baà lè lo ọdún mẹ́rin ìjọba rẹ̀ pé). Ilé-ẹjọ́ gígajùlọ (Supreme Court) ti Nàìjíríà fi àṣẹ sí ọ̀rọ̀ yìí, èyí tí ó mú kí a yọ Andy Uba kúrò nípò Gómínà Anambra.

Ní ọjọ́ keje, oṣù Èrèlé, ọdún 2010 (7 Feb 2010), àjọ elétò-ìdìbò (Independent National Electoral Commission) kéde Peter Obi gẹ́gẹ́bí olùjáwéolúborí fún ipò Gómínà nínú ìdìbò ọdún 2010. Èyí múu kí Obi lo ọdún mẹ́rin síi nípò Gómínà Anambra. Ní ọjọ́ kẹtàdínlógún, oṣù Ẹrẹ́nà, ọdún 2014, Obi fi ipò Gómínà ka'lẹ̀, Willie Obiano sì di Gómínà ìpínlẹ̀ Anambra nígbà náà.

Lẹ́yìn ìdìbò gbogbogbò ti ọdún 2015, Ààrẹ Goodluck Jonathan yan Peter Obi sípò alága Nigerian Security and Exchange Commission (SEC).
Ní ọjọ́ kejìlá, oṣù Ọ̀wàwà, ọdún 2018, a yan Peter Obi gẹ́gẹ́bí ígbákejì olùdíje Atiku Abubakar, ẹni tí ó jẹ́ olùdíje fún ipò Ààrẹ lábẹ́ ẹgbẹ́ òṣèlú People Democratic Party. Ẹgbẹ́ òṣèlú PDP gbé ipò kejì nínú ìdìbò gbogboògbò ti ọdún 2019.

Ní ọjọ́ kẹrìnlélógún, oṣù Ẹrẹ́nà, ọdún 2022, Peter Obi kéde ète rẹ̀ láti díje fún ipò Ààrẹ lábẹ́ ẹgbẹ́ òṣèlú PDP, ṣùgbọ́n ó padà yà sí ẹgbẹ́ òṣèlú Labour Party (LP), lábẹ́ ẹgbẹ́ òṣèlú náà ni ó ti díje fún ipò Ààrẹ Nàìjíríà ní ọdún 2023.

Obi fẹ́ Margaret Brownson Obi ní ọdún 1992, wọ́n bí ọmọ méjì, ọmọkùnrin kan àti ọmọbìnrin kan. Obi jẹ́ ọmọ ìjọ Kátólíìkì.